Imtella' Settembru 13, 2021 Rapport: Adrian Spiteri Il-ħajja fl-Afganistan bdiet taġġusta għat-tmexxija mill-Gvern tat-Taliban, li hija bbażata fuq ir-reliġjon Musulmana u l-liġi tax-Sharia. Il-Ministru tal-Edukazzjoni, Abdul Baqi Haqqani, ħabbar li n-nisa ser ikunu qegħdin jitħallew jistudjaw fl-Università, iżda mhux ser ikunu qegħdin jitħalltu mal-irġiel fl-istess klassi. Barra minn hekk, b'differenza mill-aħħar snin, l-istudenti nisa jridu jilbsu il-hijab u l-għalliema tagħhom iridu jkunu nisa. Fejn dan mhux possibbli, it-tagħlim ser isir minn raġel li jkun wara purtiera jew permezz tal-video conferencing. Il-futur tat-tagħlim fl-iskejjel taħt it-Taliban ħoloq inċertezzi kbar malli ħadu r-riedni tal-Afganistan. Madankollu, id-deċiżjonijiet f'dan ir-rigward qegħdin jitqiesu bħala indikazzjoni li t-tmexxija tat-Taliban inbidlet xi ftit għall-aħjar minn kif kienet fis-snin 90. Studenta fl-Università privata ta' IBN SINA fl-Afganistan saħqet li m'għandux ikun hemm xkiel fl-edukazzjoni. Madwar l-Afganistan qiegħed jiġi rrapurtat li l-uniku post fejn qegħdin jitħallew jaħdmu n-nisa huwa fl-isptarijet. In-nisa mhumiex jitħallew isuqu jew joħorġu barra mingħajr ma jkunu akkumpanjati minn raġel. Television Malta tkellem mal-lettur Dr Maria Pisani, li tispeċjalizza fl-istudji tal-fenminiżmu fl-Università ta' Malta. Hija qalet li dawn il-limitazzjonijiet fuq il-libertajiet tal-mara huma diffiċli kemm għan-nisa kif ukoll għall-irġiel, speċjalment wara li għexu f'soċjetà li kienet tħaddan il-libertà tal-espressjoni, u sistema miftuħa tal-edukazzjoni. Dr Pisani qalet li l-miżuri li daħlu fis-seħħ fl-Afganistan huma indikazzjoni li l-ħajja fl-Afganistan ser tiġi aktar ristretta u li l-ħajja tal-mara f'dan il-pajjiż ser titlef dak li kisbet fl-aħħar snin. Hija żiedet tgħid li biex soċjetà miftuħa tiffunzjona fl-interess tal-poplu kollu, huwa essenzjali li kull persuna jkollha l-istess drittijiet mingħajr differenzi.